Video: Metrobeamptes van pligte onthef oor omkopery‘n Skermskoot uit die video Hoofsupt. Wayne Minnaar, woordvoerder van die metropolisie, het gesê die beamptes is van hul pligte onthef en na die metropolisie se administratiewe afdeling oorgeplaas nadat ŉ amptelike klag teen hulle ingedien is. Hy het gesê die beamptes sal dissiplinêr vervolg word. “Die Johannesburgse metropolisie duld nie korrupsie nie.” Die stappe teen die beamptes kom nadat daar ŉ video op YouTube gelaai is wat wys hoe ŉ swart VW Golf agtervolg word deur ŉ gemerkte metropolisiemotor. Die datum op die video wys 1 Januarie 2015. Die voorval het glo in Westdene plaasgevind. In die video kan daar gesien word hoe die motors stilhou waarna twee metrobeamptes sowel as die bestuurder en passasier van die Golf uit hul motors klim. Later in die video kan daar gesien word hoe die metrobeamptes en die twee mans van die Golf ŉ gesprek voer voor die metrobeamptes na hul motor terugkeer gevolg deur die twee mans. Die omkoopgeld word dan glo oorhandig voor die albei motors wegry. Minnaar het ŉ beroep gedoen op die publiek om enige korrupte aktiwiteite waarby metropolisiebeamptes glo betrokke is aan te meld by 0800 203712.